डॉ. सतीश दुबे : जन्म देने के पश्चात माँ मुझे छोड़कर कब चली गई, पता नहीं। माँ कैसी थी, यह जिज्ञासा या बचपन में माँ की गोद नहीं मिलने की टीस अब तक कायम है। मैंने अपनी इसी व्यथा को अपने दूसरे लघुकथा संग्रह के समर्पण में ‘‘जन्मदात्री तुम कैसी थी?’’ शब्दों में व्यक्त कर, जीवन के सूनेपन की लम्बी कहानी व्यक्त की है। बहरहाल, माँ के प्यार-दुलार से वंचित बचपन ,पिताजी की दोहरी जिम्मेदारी में बीता। प्रथम लघुकथा-संग्रह ‘‘सिसकता उजास’’ पिताजी को समर्पित कर लघुकथा-संसार में अपनी उपस्थिति दर्ज कराई। वे पैतृक कस्बा हातोद छोड़, जागीरदार की मिल्कियत वाले मालवा के ही एक गाँव फुलान में दीवान थे। हमारे क्वार्टर के सामने लम्बे-चौड़े परिसर में जागीरदार की विशाल कोठी थी। यह स्वतन्त्रता संग्राम के अंतिम वर्षों का समय था, संभवतः इसलिए जागीरदार-परिवार इन्दौर की ‘सन्तोष कुटी’ में शिफ्ट हो गया था। समझ के कपाट और आँखें खुलने वाले बचपन को इस क्षेत्र में रहते हुए जो देखने को मिला, वह था- गाँवों की संरचना, वहाँ के लोग, अभाव, गरीबी, अशिक्षा, अंधविश्वास, आस्था, प्रकृति के उपादानों के साथ ही जागीरदारी के उपयोग हेतु कौड़ी मूल्यों में तुलते घी के डिब्बे, अहलकारों के लिए लकड़ी चीरते, कंडील चिमनी साफ करते छोटे गरीब किसान-मजदूर और कर्ज नहीं चुका पाने की स्थिति में, सरे बाजार हरी कामड़ियों से पीटे जाते थरथराते कर्जदार...।